Brandstofpryse gaan daalArgieffoto Volgens Paul Joubert, senior navorser by die Solidariteit Navorsingsinstituut (SNI), gaan die prys van petrol en diesel daal, waarskynlik met sowat 70c per liter vir petrol en sowat 50c vir groothandeldiesel. Met hierdie daling sal ŉ liter 93-oktaan-petrol in Gauteng vanaf 2 September ongeveer R12,31 kos. Dit sal sowat 8,2% minder wees as die prys in September 2014, toe dit R13,41 gekos het. Volgens Joubert was die onlangse dalings in oliepryse se uitwerking groter as die verswakking in die waarde van die rand teenoor die Amerikaanse dollar. “Derhalwe is internasionale petroleumpryse, in rand geprys, steeds besig om te daal. Gemiddeld tot dusver deur die loop van Augustus was die pryse van petrol en diesel internasionaal op vervaardigingsvlak, in dollar geprys, beduidend laer as wat dit gemiddeld gedurende Julie was. Die rand, wat gemiddeld in Augustus swakker was as gemiddeld in Julie, het egter nie genoegsaam verswak om hierdie prysdaling uit te wis nie. Gevolglik sal plaaslike brandstofpryse, volgens die gepubliseerde formule, op 2 September daal.” Dit is nog te vroeg vir enige goeie voorspellings, maar indien die huidige toestand deur die loop van September voortduur, kan plaaslike brandstofpryse weer in Oktober daal.